ซิกน่าเน้นคนต่างชาติ กวาดประกันสุขภาพ
“ซิกน่า” ปักธงรุกตลาดประกันกลุ่มพนักงานบริษัทข้ามชาติมูลค่า 500 ล้านบาทต่อปี
25 เม.ย. 2555

“ซิกน่า” ปักธงรุกตลาดประกันกลุ่มพนักงานบริษัทข้ามชาติมูลค่า 500 ล้านบาทต่อปี 
นายเคนเนธ วอห์น กรรมการผู้จัดการประจำภูมิภาคเอเชีย-แปซิฟิก บริษัท ซิกน่า โกลบอล เฮลท์ เบเนฟิทส์ บริษัทแม่ของบริษัท ซิกน่า (ประเทศไทย) เปิดเผยว่า ซิกน่าเปิดตัวกรมธรรม์ประกันภัยสุขภาพกลุ่มจับกลุ่มพนักงานของบริษัทข้ามชาติที่ส่งพนักงานไปทำงานต่างประเทศ และที่ส่งพนักงานเข้ามาทำงานในประเทศไทย ที่ไม่สามารถใช้สิทธิสวัสดิการสุขภาพของประเทศตัวเองได้ 
ทั้งนี้ จากการศึกษาตลาดดังกล่าวมา 2 ปี มีการพูดคุยกับบริษัทนายหน้าขนาดใหญ่และตัวแทน พบว่ามีบริษัทข้ามชาติซื้อประกันที่ออกในต่างประเทศเป็นสวัสดิการให้พนักงานปีละประมาณ 500 ล้านบาท ทำให้เห็นโอกาสในการทำตลาดดังกล่าว จึงตัดสินใจนำกรมธรรม์ประกันสุขภาพกลุ่มดังกล่าวมาทำตลาดในประเทศไทย และได้รับการอนุมัติให้ขายกรมธรรม์ดังกล่าวได้เมื่อ 2 เดือนที่ผ่านมา โดยให้ความคุ้มครองผู้ป่วยในและผู้ป่วยนอกบางส่วน ค่ารักษาพยาบาล การมีบุตร ทั้งจำกัดผลประโยชน์ และไม่จำกัดผลประโยชน์ อัตราเบี้ยประกันจะแตกต่างกันไป
“มี 2-3 บริษัท ที่มีการออกประกันสุขภาพกลุ่ม สำหรับพนักงานบริษัทข้ามชาติ แต่เรามีเครือข่ายอยู่ใน 30 ประเทศทั่วโลก สามารถให้บริการดูแลลูกค้าได้ดีกว่า ลูกค้าไม่ต้องสำรองจ่ายเงินสดล่วงหน้า” นายวอห์น กล่าว